**Dôvodová správa**

1. **Všeobecná časť**

Návrh zákona, ktorým sa mení zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov predkladajú poslanci Národnej rady Slovenskej republiky Miroslav Beblavý a Simona Petrík.

Cieľom návrhu zákona je odstrániť administratívnu záťaž spočívajúcu v povinnosti zamestnávateľa sústavne každý mesiac prihlasovať do a odhlasovať zo zdravotnej poisťovne zamestnancov pracujúcich na základe dohody o vykonaní práce a dohody o pracovnej činnosti, ktorí nie sú dôchodcami. Splnenie tejto povinnosti si vyžaduje prihlásiť dohodára do zdravotnej poisťovne len na konkrétne dni, v ktorých pracoval. Pri tom musí zamestnávateľ nevyhnutne vychádzať z evidencie pracovného času a posudzovať v nej každý jeden deň príslušného kalendárneho mesiaca. V praxi dochádza k niekoľkým prihláseniam a odhláseniam dohodára do a zo zdravotnej poisťovne v rámci jedného mesiaca. Zamestnávateľ pri plnení tejto musí sledovať aj to, aký druh príjmu (pravidelný alebo nepravidelný) a aký status má dohodár (či napríklad nie je študent alebo dôchodca).

Navrhovanou úpravu sa jednoznačne upravia povinnosti oznamovať zmenu platiteľa poistného vo vzťahu k dohodám o prácach vykonávaných mimo pracovného pomeru podľa Zákonníka práca.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Na rozdiel od všeobecného pravidla uvedeného v prvej vete § 24 písm. c) zákona o zdravotnom poistení sa upravuje výnimka vo vzťahu k oznamovaniu zmeny platiteľa poistného na základe niektorej z dohôd o prácach vykonávaných mimo pracovného pomeru. Ak dôjde k zmene platiteľa poistného na základe niektorej z dohôd o prácach vykonávaných mimo pracovného pomeru, túto zmenu bude potrebné oznámiť do ôsmich pracovných dní odo dňa vzniku tohto právneho vzťahu. Ak dôjde k zmene platiteľa poistného na základe zániku právneho vzťahu založeného niektorou z dohôd o prácach vykonávaných mimo pracovného pomeru, túto zmenu bude potrebné oznámiť do ôsmich pracovných dní odo dňa zániku tohto právneho vzťahu.

Zmena platiteľa poistného z dôvodu uvedeného v § 11 ods. 3 druhá veta zákona o zdravotnom poistení, ktorá nastala počas trvania právneho vzťahu založeného niektorou z dohôd o prácach vykonávaných mimo pracovného pomeru, sa nebude oznamovať.

Napriek tomu, že v zákone zostali zachované odkazy 19, príslušná poznámka pod čiarou nie je v súčasnom texte zákona o zdravotnom poistení upravená.

**K bodu 2**

Ide o legislatívno-technickú úpravu, kedy zákon používa odkaz 19 nesprávne v rôznych ustanoveniach súčasného znenia zákona. V zákone zostanú zachované o odkazy 19 tam, kde je to vzhľadom na navrhovaný obsah tejto poznámky pod čiarou vhodné (§ 36).

**K Čl. II**

Stanovuje sa účinnosť s ohľadom na predpokladaný priebeh legislatívneho procesu.